TØNDER: Julen er hjerternes fest. Vi danskere hygger med hinanden og den nære familie, vi spiser og drikker godt og åbner pakker i et væk.

Det er dog ikke alle, der har travlt med at fejre højtiden i disse dage. På AsylSyds Børnecenter Tønder er der stille og roligt i disse dage. Antallet af medarbejdere er nede på et minimum, og i et hjørne af den fælles opholdsstue står et pyntet juletræ. Lysene kan dog ikke tændes, da stikket til juletræskæden er ødelagt.

Den eneste beboer, der viser sig 2. juledag ved middagstid er Shakil Uriakhel fra Afghanistan. Den 15-årige dreng er stået op for længst, fortæller han på engelsk.

- Jeg står altid op ved 7-tiden. Nogle gange er den fem, eller seks, siger Shakil Uriakhel, der ikke synes at vide meget om julen.

En ansat får ham dog til at indse, at festen i forgårs med kalkun, sovs og kartofler, chips og cola var fejringen af jul. Bagefter var der et gavekort til alle beboerne på 200 kroner til H&M samt en strikhue.

- Nåh, er det jul. Jeg troede, at jeg skulle have en stor gave - nye, flotte sko eller et flot ur, siger Shakil Uriakhel og tilføjer, at han skam er glad for gavekortet, han dog vil give videre til sin bedste ven, der bor i Aarhus og har fået opholdstilladelse.